
      
         [image: Aktuell bedriftsbeskatning]
      

   
      Aktuell bedriftsbeskatning
      

      Ole Gjems-Onstad Benn Folkvord (red.)

      
         [image: img_logo_gnfjur.jpg]

      

   
      Forord

      
         
            Denne boken belyser de aktuelle problemstillinger innenfor norsk bedriftsbeskatning.
                  I tillegg gir den en oversikt over selskapsrettslige momenter ved valg av organisasjonsform.

            Forfatterne arbeider til daglig med skatterett, enten i skatteetaten eller i privat
                  sektor. Arbeidet med prosjekt- og masteroppgaver har gitt dem anledning til å bruke
                  mye tid til å analysere problemstillinger der de har høy praktisk innsikt. Kap. 8
                  gir f.eks. en inngående analyse av en rekke fallgruver i Aksjonærregisteret som mange
                  praktikere vil ha stor nytte av. Man kan kanskje også håpe at de ansvarlige for Aksjonærregisteret
                  vil ta en del av påpekningene til etterretning!

            Mange spørsmål i skatteretten er uavklarte. Ens ståsted, enten i skatteetat eller
                  privat sektor, kan påvirke ens konklusjoner. I boken står hvert kapittel for forfatternes
                  egen regning.

            Det er den fjerde boken som utgis som ledd i BIs Masterstudium i skatte- og avgiftsrett.
                  De andre bøkene er: Skatteprosess (2011), Praktisk merverdiavgiftsrett (2012) og Praktisk internasjonal skatterett og internprising (2013).

            Bokens kapitler er basert på master- og prosjektoppgaver. Oppgavene ble valgt ut på
                  anonymt grunnlag på basis av kvalitet og antatt allmenn interesse. Forfatterne har
                  i to omganger foretatt omfattende endringer og nedskjæringer basert på retningslinjer
                  og kommentarer fra redaktørene, som også har stått for redaksjonelle bearbeidelser.
                  Redaktørene har bidratt med to kapitler, kapittel 2 om grensen mellom egen- og fremmedkapital,
                  ved Benn Folkvord, og kapittel 11 om valg av selskapsform, ved Ole Gjems-Onstad.

            Handelshøyskolen BI og Handelshøgskolen UiS, juni 2013

            Ole Gjems-Onstad Benn Folkvord

         

      

   
      Kapittel 1

      Oversikt

      Ole Gjems-Onstad

      
         
            Bokens målsetting er å behandle aktuelle og praktiske tema innen bedriftsbeskatningen.
                  Fremstillingen bør derfor ha interesse for enhver som arbeider med skatt.

            Kapittel 2 omhandler et tema der mye står på spill, men hvor det fortsatt er mange
                  uavklarte grensetilfeller: Hva er kriteriene for å skille mellom gjeld og egenkapital?
                  Kapitlet bygger både på de viktige dommene Rt. 2001 s. 851 Preferansekapital og Rt. 2010 s. 790 Telecomputing, og på sentral litteratur på feltet.

            Også etter fritaksmetoden er skattefrie fusjoner og fisjoner viktige. I kapittel 3
                  fremheves en del sentrale trekk ved de norske bestemmelsene om fusjon og fisjon i
                  sktl. kapittel 11 ved å sammenligne disse med de parallelle svenske og danske reglene.
                  Vekten er lagt på områder hvor bestemmelsene er forskjellige, blant annet hvilke fusjonsformer
                  som godtas, kravene til videreføring av virksomhet, kravene til tilleggsvederlag og
                  muligheten for underskuddsfremføring.

            En betydelig utfordring ved fisjoner er fordelingsregelen i sktl. § 11-8. Selv om
                  kravet til lovlig selskapsrettslig og regnskapsmessig gjennomføring i tidligere sktl.
                  § 11-1 er fjernet, vil en del hevde at mangler ved den skattemessige gjennomføringen
                  kan medføre at en fisjon ikke kan gjennomføres skattefritt. Særlig utfordrende er
                  det da at sktl. §§ 11-7 og 11-8 tilsynelatende kan være umulig å tilfredsstille samtidig.
                  Dette gjelder særlig ved visse tilfeller av fondsemittert aksjekapital og ikke innbetalt
                  overkurs. Disse dilemmaene med forslag til løsninger er tema for kapittel 4.

            Tilbakebetaling av innbetalt kapital er ikke utbytte etter sktl. § 10-11. Innbetalt
                  kapital kan derfor, i motsetning til utbytte, tilbakebetales skattefritt. For utbytte
                  som faller utenfor fritaksmetoden har derfor reglene stor betydning. Men hva er innbetalt
                  kapital, hvordan er forholdet mellom de skattemessige og selskapsrettslige klassifikasjoner
                  av utbetalinger, og hvor langt kan man tilpasse seg reglene gjennom f.eks. aksjespleis
                  og splitt? Svarene har betydning i forhold til flere regelsett, og drøftes i kapittel 5.

            Skattereglene om konserninterne overføringer i sktl. § 11-21 med tilhørende bestemmelser
                  i FSFIN §§ 11-21-1 flg. er kommet inn i en bakevje hos lovgiveren. Mange skattytere
                  unngår reglene, som er vanskelige å forstå, og som kan innebære uhensiktsmessige bindinger.
                  Kapittel 6 diskuterer hensiktsmessigheten av den evige bindingstid ved konserninterne
                  overføringer, legger frem statistikk om feil mv. som begås av skattyterne og fremlegger
                  en del konkrete endringsforslag.

            Bestemmelsene i sktl. § 14-90 om lovfestet gjennomskjæring er fortsatt relativt uprøvde.
                  Det hersker forskjellige synspunkter om bl.a. terskelen for å anvende bestemmelsene.
                  I kapittel 7 argumenteres det for én forståelse av kravet til overveiende motiv i
                  sktl. § 14-90.

            Aksjonærregisteret representerer en betydelig utfordring for brukerne, enten de befinner
                  seg i eller utenfor skatteetaten. Skjemaer, registreringsprosedyrer og bruken av data
                  derfra kan rett og slett representere feller for den som ikke er godt orientert. Kapittel 8
                  gir den kanskje så langt i norsk skatterettslitteratur mest omfattende analyse av
                  Aksjonærregisterets utfordringer trukket ned på et helt konkret registreringsnivå.

            De mer alvorlige overtredelsene av ligningsloven sanksjoneres med skjerpet tilleggsskatt
                  i tillegg til den ordinære tilleggsskatten. Beviskravet i disse sakene ble fra 1. januar
                  2010 presisert til å være det strafferettslige beviskravet som er «bevist ut over
                  enhver rimelig tvil». Men hva betyr det, og hvor langt gjelder dette særlige beviskravet?
                  Dette er temaet for kapittel 9.

            Skattytere som ikke leverer selvangivelse eller næringsoppgave, kan skjønnslignes
                  etter lignl. § 8-2 nr. 3. Et relativt stort antall aksjeselskap skjønnslignes med
                  grunnlag i denne bestemmelsen. Kapittel 10 legger frem statistikk over problemets
                  omfang, påpeker en del av de mange utfordringer og foreslår enkelte endringer i reglene.

            Denne boken vil inngå i pensum på selskapsbeskatningsmodulen på skattemasterstudiet.
                  Man har der savnet litteratur som trekker opp en del selskapsrettslige dimensjoner
                  når selskapsformer skal sammenlignes. Slike spørsmål redegjøres det for i kapittel
                  11, om valg av selskapsform.

         

      

   
      Kapittel 2

      Grensen mellom egen- og fremmedkapital

      Benn Folkvord

      2.1	Innledning

      
         
            Vanligvis er det uproblematisk å avgjøre om et innskudd i et selskap er fremmed- eller egenkapital, men det forekommer imidlertid grensetilfeller. Det har stor betydning
                  om innskudd i aksjeselskap klassifiseres som egenkapital eller fremmedkapital/gjeld.
                  En helt sentral forskjell er at mens utdelt avkastning på egenkapital er utbytte,
                  er utdelt avkastning på fremmedkapital rente. Tapt egenkapital gir ikke fradragsrett
                  for aksjonærer som omfattes av fritaksmetoden – det gjør derimot ofte tapt fremmedkapital.[1] Rubriseres innskudd som fremmedkapital, får selskapet fradrag for renteutbetalingen.
                  Normalt oppveies dette av mottakerens skatteplikt for rentene. Denne sammenhengen
                  gjelder ofte ikke dersom investoren er hjemmehørende i utlandet, ettersom det ikke
                  er norsk kildeskatt på slike renter. For utenlandske investorer oppstår det derfor,
                  sett med norske øyne, en asymmetri, ettersom det er fradragsrett for selskapet, men
                  ikke (norsk) skatteplikt for mottakeren av rentene.[2] Om det fra investorens ståsted oppstår asymmetri er avhengig av hvordan renteinntekter
                  skattlegges i dennes hjemland. I for eksempel Belgia kan renteinntekter fra andre
                  land være skattefrie. Grensen har også stor betydning i tilfeller hvor mottaker av
                  renter er en skattefri institusjon, se for eksempel Rt. 2007 s. 360 «Lyse». Det kan
                  også være noe større skattemessig risiko ved egen- enn fremmedkapital, ettersom lovlighetskravet
                  gjelder for utbytte, men ikke renter.[3]

            Grensen mellom egen- og fremmedkapital har også stor selskapsrettslig betydning. Man
                  står vesentlig friere til å utbetale renter enn utbytte, særlig fordi asl. § 8-1 om
                  beregning om maksimalt utbytte samt øvrige saksbehandlingsregler ikke gjelder for
                  renter. Riktignok kan bestemmelsen i asl. § 8-7 medføre at utbyttereglene kommer til
                  anvendelse på rente. Selv om bestemmelsen direkte sett bare gjelder lån, må dette
                  også omfatte renter på lån. Bestemmelsen i asl. § 8-7 forutsetter imidlertid at investoren,
                  i tillegg til å skyte inn fremmedkapital, også er aksjonær eller nærstående. I tillegg
                  gjelder den ikke for alle typer fremmedkapital.

            Både egen- og fremmedkapital er investeringer i selskapet, derfor brukes her investor
                  som fellesbetegnelse på aksjonærer og kreditorer. Dette er i samsvar med hvordan betegnelsen
                  brukes i økonomisk litteratur.[4]

            Hybridkapital brukes for å beskrive innskudd som har egenskaper fra både fremmed-
                  og egenkapital.[5] Skatte- og selskapsrettslig eksisterer egentlig ikke hybride instrumenter/hybridkapital,
                  begge deler brukes for å beskrive grensetilfeller. Hybridkapital er altså egentlig
                  bare en samlebetegnelse for grensetilfeller. Slik sett er betegnelsen villedende,
                  ettersom den kan skape inntrykk av at det dreier seg om en egen og selvstendig type
                  kapital. Hybridbetegnelsen kan altså tilsløre at en investering enten skal klassifiseres
                  som egenkapital eller som gjeld, se nærmere nedenfor. Et eksempel på grensetilfelle/hybridkapital
                  er innskudd som på bestemte vilkår kan tilbakebetales, men med prioritet bak øvrige
                  selskapskreditorer. Innskuddet kombineres gjerne med at innskyter får rettigheter
                  som er typiske for aksjekapital, for eksemplet innsyn, rett til møtedeltakelse, eller
                  ulike former for innflytelse på generalforsamlings- og styrebeslutninger. Problemstillinger
                  kan oppstå i et utall ulike former, for eksempel ved tilnærmet evigvarende lån, eller
                  ved tidsbegrensede lån hvor avkastningen er knyttet opp mot selskapets resultat.

            I noen land angir lovgiver ved lister hvordan ulike finansielle instrument skal klassifiseres.[6] I de fleste land, herunder i Norge, ser man imidlertid ikke ut til å ha slike lister.
                  Løsningen med å angi de tillatte instrumentene på lister kan ha rettstekniske fordeler,
                  samt gi mer forutberegnelighet, men gir lite fleksibilitet. Selve poenget med hybride
                  finansielle instrument er at man skal kunne skreddersy disse til selskapet og investorenes
                  behov. Muligheten for «skreddersøm» blir mindre om man må bruke instrument som hentes
                  fra en liste. Nettopp muligheten for å kombinere egenskaper fra både egen- og fremmedkapital,
                  og dermed oppnå «skreddersøm», kan være gunstig. Dette skjer typisk ved at en investor
                  får en andel av virksomhetens verdistigning, samtidig som han sikrer seg tilbakebetaling
                  av det investerte beløpet. Hybride instrument[7] er derfor ofte brukt av selskap for å redusere kostnaden ved å hente inn kapital.
                  [8] Hybridkapital kan være motivert av investors ønske om kontroll, samtidig som man
                  godtar prioritet bak øvrige fordringshavere. Ved for eksempel bankkrisen tidlig på
                  90-tallet, var hybridkapital benyttet når staten skulle bidra til å refinansiere banksektoren.
                  Man ønsket å sikre bankene, og da var det nødvendig med prioritet bak øvrige fordringshavere.
                  Samtidig ønsket man kontroll, samt en andel av verdistigning i virksomheten. Det kan
                  naturligvis foreligge et utall andre grunner til at man benytter hybridkapital.[9]

         

      

      2.2	Nærmere om grensen mellom egen- og fremmedkapital

      2.2.1	Generelt

      
         
            Det er en grunnregel at hybridkapital alltid må klassifiseres som egen- eller som
                  fremmedkapital, mellomformer finner ikke, jf. Rt. 2002 s. 851 «Preferansekapital».
                  Løsningen harmonerer godt med en regnskapsmessig innfallsvinkel, der man skiller tilsvarende.
                  Rettstekniske hensyn støtter også Høyesteretts løsning. Jo flere former for kapital
                  man operer med, desto vanskeligere vil klassifiseringen bli. Man ser også stort sett
                  ut til å ha valgt tilsvarende løsninger i andre lands rett.[10]

         

      

      2.2.2	Vurderingstema

      
         
            Det finnes ingen legaldefinisjon av hverken egen- eller fremmedkapital.[11] Disse må derfor avgrenses ved andre kilder, først og fremst høyesterettspraksis.
                  Den mest grunnleggende dommen er Rt. 2001 s. 851 «Preferansekapital», som må suppleres
                  med Rt. 2010 s. 790 «Telecomputing».

            For norsk rett drøfter særlig Aarbakke og Matre temaet.[12] Se Helminen for en grundig analyse av problemstillingen i et internasjonalt perspektiv.
                  Fremstillingen har langt på vei direkte overføringsverdi til norsk rett.[13] Dahlberg drøfter inngående grensen mellom rente og kapitalgevinst.[14] Selv om Dahlbergs fremstilling først og fremst fokuserer på svensk rett, samt har
                  en ganske kasuistisk tilnærming, dreier den seg langt på vei om samme underliggende
                  problemstilling. «Preferansekapitalsaken» behandles i flere artikler, se særlig Kristiansens
                  og Veums artikkel i Skatterett 2002 s. 115 flg. «Hybridfinansiering av aksjeselskapet – Høyesteretts dom i 'Banksakenene',
                  jf. Rt. 2001 s. 851». Se også Kvinge og Gran «Hybridfinansiering av aksjeselskap;
                  særskilt om den skatterettslige grensen mellom egenkapital og gjeld», Skatterett 2008 s. 30. Se også Skaar mfl., Norsk skatteavtalerett, s. 474 flg. Det gis en kortfattet oversikt over feltet i 39 ulike land i «Cashiers
                  de droit fiscal international, The debt-equity conundrum», IFA vol 97b 2012.

            Det er ikke helt klart om den selskaps- og skatterettslige grensen mellom egen- og
                  fremmedkapital er sammenfallende. I de fleste andre lands rett er det uten videre
                  alltid sammenfall mellom den selskaps- og skatterettslig grensen mellom egen- og fremmedkapital.[15] Matre er kritisk til at selskaps- og regnskapsrettslige kilder skal ha skatterettslig
                  overføringsverdi, men begrunner ikke hvorfor vurderingstema og moment skal være ulikt.[16]

            I Rt. 2001 s. 851 «Preferansekapital» slo Høyesterett fast at det skal foretas en
                  konkret vurdering av om et innskudd har flest av egenskapene til fremmed- eller egenkapital.[17] Selv om Preferansekapital først og fremst dreide seg om en skatterettslig problemstilling,
                  er det vanskelig å se gode grunner til at grensen skulle trekkes ulikt selskapsrettslig.
                  Etter min oppfatning samsvarer det også med Rt. 2010 s. 790 «Telecomputing» at den
                  selskapsrettslige og skatterettslige grensen mellom egen- og fremmedkapital, i hvert
                  fall som den klare hovedregel, er sammenfallende. Høyesterett fremhevet i Telecomputing
                  avsnitt 43:

         

      

      
         
            «De skattemessige virkningene av en disposisjon eller transaksjon beror på det innhold
                  partene selv har gitt disposisjonen eller transaksjonen, bedømt etter alminnelige
                  formuerettslige regler»

         

      

      
         
            Det synes altså klart nok at man ikke har en egen skatterettslig grense mellom egen-
                  og fremmedkapital. Den naturlige konsekvensen er da at den selskapsrettslige og skatterettslige
                  grensen mellom egen- og fremmedkapital, i hvert fall som den klare hovedregel, er
                  sammenfallende.

            Regnskapsmessig rubrisering må i utgangspunktet også være sammenfallende med selskaps-
                  og skatterettslig rubrisering. På samme måte som skatterettslig er problemstillingen
                  også regnskapsmessig vanskelig, og gjeldende rett er ikke helt tydelig. Regnskapsmessig
                  har man imidlertid hovedfokus på å måle verdien av ulike finansielle instrument, dermed
                  må regnskapsmessige kilder anvendes med en viss forsiktighet. Matre[18] er kritisk til at Høyesterett i både Preferansekapital og Telecomputing viser til
                  Aarbakkes artikkel fra 1982, ettersom denne dreier seg om den regnskapsmessige, og
                  ikke skatterettslige, grensen mellom egen- og fremmedkapital. Etter min oppfatning
                  viser Høyesteretts henvisning at grensen mellom egenkapital og gjeld som den klare
                  hovedregel, kanskje alltid, er selskaps- og skatterettslig sammenfallende. Matre er
                  også kritisk til at Høyesterett bare viser til Aarbakkes artikkel,[19] ettersom denne ikke er ajourført. Mot dette kan det imidlertid innvendes at lite
                  er endret etter 1982. Vurderingstemaet og klassifiseringsmomentene er i bunn og grunn
                  de samme i dag som i 1982.

            I Rt. 2001 s. 851 «Preferansekapital» anga Høyesterett vurderingstemaet for hvordan
                  grensen mellom egen- og fremmedkapital skal trekkes:

         

      

      
         
            «Når et kapitalinstrument har egenskaper som har trekk både fra gjeld og egenkapital,
                  må det etter vanlig oppfatning finne sted en klassifisering på grunnlag av en samlet
                  vurdering av de vesentlige trekk ved forholdet for å fastlegge om likheten er størst
                  med gjeld eller egenkapital.»

         

      

      
         
            Ved første øyekast kan det virke som om Høyesterett angir vurderingstemaet annerledes
                  i Rt. 2010 s. 790 «Telecomputing». Også i denne saken var spørsmålet hvordan et kapitalinnskudd
                  skulle rubriseres. Høyesterett fremhevet i pkt. 44:

         

      

      
         
            «Det som skiller lån fra et selskaps egenkapital, er at det for lån foreligger en
                  alminnelig tilbakebetalingsplikt, mens egenkapitalen bare kan kreves tilbakebetalt
                  ved likvidasjon, utløsning eller lignende, og da som en andel av differansen mellom
                  selskapets eiendeler og forpliktelser på dette tidspunkt.»

         

      

      
         
            Konsekvensen av «Telecomputing» er at om det foreligger en alminnelig tilbakebetalingsplikt, vil ikke innskuddet kunne klassifiseres som egenkapital. Det
                  fremgår imidlertid videre av pkt. 44 at tilbakebetalingsplikt bare er utgangspunktet:

         

      

      
         
            «Hvorvidt det foreligger en alminnelig betalingsforpliktelse, eller en tilbakebetalingsplikt
                  som er begrenset til en andel av et likvidasjonsoverskudd eller overskudd etter en
                  utløsningsbalanse, må i første rekke besvares ved en fortolkning av rettsgrunnlaget
                  for transaksjonen. Dersom en fortolkning av forpliktelsens grunnlag ikke gir noe bestemt
                  svar, må klassifiseringen skje ved en samlet vurdering av de vesentlige trekk ved forholdet [min utheving], se Magnus Aarbakke, 'Grensen mellom egenkapital og fremmedkapital
                  etter regnskapslovgivningen', Revisjon og Regnskap nr. 3/1982, side 99–100 og Rt. 2001 s. 851.»

         

      

      
         
            Vurderingstemaet kan dermed oppsummeres slik: Det må først vurderes om det foreligger
                  en alminnelig tilbakebetalingsplikt.[20] Er det uklart om det foreligger en alminnelig tilbakebetalingsplikt, altså i grensetilfellene/hybridtilfellene,
                  må klassifiseringen skje ved en vurdering av hva kapitalinnskuddet ligner mest på.
                  Har det flest likheter med egenkapital, skal det klassifiseres slik. Har forholdet
                  størst likheter med fremmedkapital, skal det klassifiseres som dette. Etter min oppfatning
                  er altså ikke «Telecomputing» en fravikelse, snarere en bekreftelse og presisering
                  av «Preferansekapital». Dette støttes også av at Høyesterett i «Telecomputing» viser
                  direkte til «Preferansekapital». Resultatet i «Telecomputing» bør derfor ikke være
                  en overraskelse: Foreligger en alminnelig tilbakebetalingsplikt, er det neppe mulig
                  at kapitalinnskuddet kan ha større likheter med egen- enn med fremmedkapital.

            Matre antar at det unntaksvis kan foreligge fremmedkapital også uten tilbakebetalingsplikt.[21] Det er vanskelig å se at standpunktet kan være i samsvar med «Telecomputing», der
                  tilbakebetalingsplikt og gjeld betraktes som to sider av samme sak.[22] Det kan foreligge tilbakebetalingsplikt også når det ikke er avtalt forfall, eller
                  i saker hvor det knyttes betingelser til kravets forfall.

            At grensen mellom egenkapital og gjeld må trekkes etter en ganske skjønnsmessig totalvurdering,
                  er ikke spesielt for norsk rett. Selv om man i enkelte land angir ved uttømmende lister
                  hvilke finansielle instrument som brukes, ser det ut til å være hovedregelen internasjonalt
                  at klassifiseringen avgjøres ved en skjønnsmessig totalvurdering.[23] Se for eksempel Culbertson og King, som skriver om grensen mellom egen- og fremmedkapital
                  i amerikansk rett:[24]

         

      

      
         
            «… the distinction between debt and equity is treated as a facts-and-circumstances
                  determination, covered by a myriad of factors, each given different weight by different
                  factfinders, and none given controlling weight by any»

         

      

      
         
            Etter OECD-kommentaren til mønsteravtalens art. 10 pkt. 25 skal man også bygge på
                  en totalvurdering. Høyesteretts angivelse av vurderingstema er altså i det vesentlige
                  i samsvar med OECD-kommentaren.

            I OECDs kommentar art. 10 pkt. 25 beskrives grensen mellom egen- og fremmedkapital
                  slik:

         

      

      
         
            «Article 10 deals not only with dividends as such but also with interest on loans
                  as the lender effectively shares the risk run by the company, i.e. when repayment
                  depends largely on the success or otherwise of the enterprise’s business. Article
                  10 and 11 do not therefore prevent the treatment of this type of interest as dividends
                  under the national rules on thin capitalization applied in the borrower’s country.
                  The question whether the contributor of the loan shares the risk run by the enterprise
                  must be determined in each individual case in the light of all the circumstances,
                  …».

         

      

      
         
            At et egenkapitalinnskudd skal klassifiseres ut fra hva det ligner mest på, harmonerer
                  med eldre høyesterettspraksis om temaet. I Rt. 1926 s. 519 «Kristiania Hypothek- og
                  Realkreditbank» var det omtvistet hvorvidt konvertering av aksjekapital medførte at
                  det oppstod gjeld, eller om det fortsatt dreide seg om egenkapital. Høyesterett vurderte
                  ikke utelukkende tilbakebetalingsplikten, men foretok også en bredere vurdering av
                  forholdets karakter.

            Selv om det kan oppstå vanskelige grensetilfeller, er reglene i seg selv ganske klare.
                  Gjeldende rett kan oppsummeres i to punkt:

            
               
                  	
                     Kapitalinnskudd i selskap må klassifiseres som egen- eller fremmedkapital, mellomformer
                           finnes ikke.

                  

                  	
                     Kapitalinnskuddet skal klassifiseres som det innskuddet det ligner mest på. Foreligger
                           det alminnelig tilbakebetalingsplikt, vil innskuddet alltid ansees å ligne mest på
                           fremmedkapital.

                  

               

            

            Alt som sies i det følgende, er egentlig bare en videre analyse av disse to punktene.

            I BFU 69/06 var spørsmålet om et finansielt instrument var egen- eller fremmedkapital.
                  SKD kom frem til at det dreide seg om fremmedkapital. Uttalelsen er ikke rettskildemessig
                  imponerende, blant annet fordi man istedenfor å utlede vurderingsmoment fra den prinsipielle
                  høyesterettsdommen i Rt. 2001 s. 851 «Preferansekapital», utleder vurderingstemaet
                  fra Finansdepartementets uttalelser i Ot.prp. nr. 1. (2001–2002).

            Et utgangspunkt om at et kapitalinnskudd er det ene eller det andre, har man altså
                  ikke. Staten hevdet i «Preferansekapital» at innskudd i utgangspunktet måtte betraktes
                  som egenkapitalinnskudd, noe Høyesteretts ved sin angivelse av vurderingstemaet avviste.
                  Etter gjeldende rett må altså hvert tilfelle vurderes konkret. Det kan imidlertid
                  forekomme lovfestede unntak fra regelen om at hybridkapital må klassifiseres som egenkapital
                  eller fremmedkapital.[25] 

            Etter norsk rett må klassifiseringen for investor og selskap være sammenfallende.[26] Klassifiseres for eksempel et innskudd som egenkapital i selskapet, må det klassifiseres
                  tilsvarende for investoren. Dette kompliseres imidlertid av at klassifiseringen av
                  egen- og fremmedkapital ikke nødvendigvis er sammenfallende i alle land. Det kan innebære
                  at et og samme kapitalinnskuddet klassifiseres ulikt dersom selskap og investor er
                  hjemmehørende i ulike land.[27] Se Utv. 2004 s. 36 for et eksempel på en sak hvor kapitalinnskudd ble behandlet som
                  egenkapital i Canada og fremmedkapital i Norge. Konsekvensen av dette kan være uheldige
                  asymmetriske effekter, typisk ved at utbetaling behandles som skattefritt utbytte
                  i landet hvor investoren er hjemmehørende, og som fradragsberettiget rente i landet
                  hvor selskapet er hjemmehørende. De motsatte effekter – dobbeltbeskatning – inntrer
                  sjeldnere, siden større internasjonale investorer i utgangspunktet velger de jurisdiksjonene
                  de vil bruke.

         

      

      2.2.3	Nærmere om grensen mellom egen- og fremmedkapital

      2.2.3.1	A Oversikt

      
         
            I det følgende gis en oversikt over moment som kan vektlegges når grensen mellom egen-
                  og fremmedkapital skal trekkes. Fremstillingen er ikke uttømmende, og forutsetter
                  at det ikke foreligger en alminnelig tilbakebetalingsplikt, ettersom det da uansett
                  foreligger fremmedkapital, jf. Rt. 2010 s. 790 «Telecomputing». Drøftelsen dreier
                  seg altså om hybridtilfellene.[28]

         

      

      2.2.3.2	B Tilbakebetalingsplikt

      
         
            Tilbakebetalingsplikt er ikke nødvendigvis et spørsmål om enten eller. I hybridtilfellene
                  er det etter min oppfatning mer fruktbart å stille spørsmål om grad av tilbakebetalingsplikt. Det er for eksempel mulig å avtale at et lån bare skal betales
                  tilbake når et selskap likvideres. I andre land forekommer det avtaler om at innskutt
                  egenkapital skal tilbakebetales i sin helhet, men bare til visse aksjonærer.[29] Først når aksjonærene med særrettigheter har fått tilbakebetalt sin andel av egenkapitalen,
                  kan andre aksjonærer få tilbakebetalt sin andel av egenkapitalen. Disse typetilfellene
                  illustrerer at tilbakebetalingsplikt ikke nødvendigvis er noe man har, eller noe man
                  ikke har, men at det i hybridtilfellene snarere kan dreie seg om hvor stor grad av
                  tilbakebetalingsplikt som foreligger. Det er heller ingenting i veien for at man på
                  forhånd avtaler at tilbakebetalingsplikten skal endres seg i løpet av avtaleperioden.
                  Slike avtaler vil innebære at prioriteten endres underveis, gjerne slik at tilbakebetalingsprioriteten
                  blir dårligere etter hvert.

            Desto dårligere prioritet og jo flere vilkår som stilles for tilbakebetaling, desto
                  lavere grad av tilbakebetalingsplikt foreligger. Lav grad av tilbakebetalingsplikt
                  taler for at det dreier seg om egenkapital. Synspunktet har en viss støtte i Rt. 2001
                  s. 851 «Preferansekapital», hvor man fokuserte på at egenkapital har tapsabsorberende
                  evne. Tapsabsorberende evne ble omtalt slik i «Preferansekapital»:

         

      

      
         
            «Etter min mening skiller denne tapsabsorberende evnen preferansekapitalen fra låneavtaler
                  flest.»

         

      

      
         
            Tapsabsorberende evne og grad av tilbakebetalingsplikt henger nøye sammen. Desto lavere
                  grad av tilbakebetalingsplikt, desto høyere grad av tapsabsorberende evne.[30] Høyesterett har tilsynelatende en nyansert, og ikke en enten–eller-tilnærming til
                  tilbakebetalingsplikten i Preferansekapital:

         

      

      
         
            «Jeg vil derfor ikke utelukke at den tapsabsorberende evnen som Preferansekapitalen
                  hadde, kan være forenlig med lån,…»

         

      

      
         
            Høyesterett påpekte videre at investorene kun hadde rett til å få egenkapitalen tilbakeført
                  ved avvikling av selskapet. Dette kunne vanskelig forenes med en definisjon av gjeld,
                  hvor det sentrale var rett til å kreve en ytelse i penger. Riktignok hadde investorene
                  en avtalefestet rett til å konvertere kapitalinnskuddet til aksjekapital. Dersom et
                  slikt konverteringskrav ble fremmet, hadde bankene på sin side rett til å innfri kravet.
                  Det forelå altså en viss, men ganske svak, tilbakebetalingsplikt. Høyesterett konkluderte
                  derfor med at innskuddet hadde karakter av å være permanent. I «Preferansekapital» var det altså liten grad av tilbakebetalingsplikt fordi innskuddet
                  hadde høy grad av tapsabsorberende evne. Utv. 2011 s. 1676 URD «Haugaland Kraft AS»
                  er etter min oppfatning et eksempel på at det er uheldig å betrakte spørsmålet om
                  tilbakebetalingsplikt/tapsabsorberende evne som et spørsmål om enten eller.[31] I denne saken forelå det tilbakebetalingsplikt, men kreditor kunne ikke selv kreve
                  tilbakebetaling. Debitor kunne derimot tilbakebetale, men bare på visse vilkår. En
                  svart–hvitt-tilnærming harmonerer dårlig med den skjønnsmessige totalvurderingen som
                  Høyesterett har lagt opp til.

         

      

      2.2.3.3	C Prioritet

      
         
            Prioritet og tapsabsorberende evne/grad av tilbakebetalingsplikt kan også ses på som
                  to sider av samme sak. Jo dårligere prioritet, desto høyere grad av tapsabsorberende
                  evne. Egenkapital særpreges av dårlig prioritet, da denne først kan tilbakebetales
                  når alle ordinære kreditorer har fått dekket sine krav. Litteraturen er imidlertid
                  noe delt i spørsmålet om prioritetens betydning. Kvinge og Gran legger til grunn at
                  avtalt prioritet ikke er særlig egnet til å belyse grensen mellom egenkapital og gjeld.[32] Både Matre og Skaar legger derimot til grunn at prioritet har betydning.[33] Hovedårsaken til at litteraturen ikke er entydig, ser ut til å være følgende uttalelse
                  i Rt. 2001 s. 851 «Preferansekapital»:

         

      

      
         
            «Jeg kan imidlertid ikke se at det er noe til hinder for at en långiver aksepterer
                  å stå tilbake for preferansekapital, og er således ikke enig i at dette er et forhold
                  som trekker i retning av egenkapital.»

         

      

      
         
            Uttalelsen må tolkes i lys av vurderingstemaet: Det skal vurderes hva et kapitalinnskudd
                  ligner mest på. Da er det vanskelig å se annet enn at prioritet må være et sentralt
                  vurderingsmoment. Man kan derfor, etter min oppfatning, ikke legge annet i uttalelsen
                  ovenfor enn at det er en litt uheldig formulering som ikke må leses løsrevet fra sin
                  sammenheng. Det er ingenting i veien for at egenkapitalinnskudd som ikke er aksjekapital,
                  gis ulik prioritet. Dette ble for eksempel akseptert i Preferansekapitaldommen. Her
                  hadde man ulike klasser av ulikt prioritert preferansekapital.

         

      

      2.2.3.4	D Risikoplassering

      
         
            Egenkapital karakteriseres ved at risikoen for verdisvingninger på objektet som skytes
                  inn/kapitalinnskuddet, flyttes fra investor til selskap. Desto mer risiko som plasseres
                  på selskapet, desto svakere blir tilbakebetalingsplikten. Dette kan være forklaringen
                  på at Høyesterett konkluderte med at det forelå egenkapital i Rt. 2002 s. 556 «Lefdal»,
                  men ikke i den ganske like Rt. 1989 s. 545 «Fylling». I Lefdal hadde aksjonærene større
                  kontroll ved innskuddet enn aksjonærene i Fylling. I Fylling synes selskapet å kunne
                  selge kapitalinnskuddet (eiendommen). I Fylling-saken var det også mer usikkert om
                  selskapets økonomiske situasjon i det hele tatt ville bedre seg, og om eiendommen
                  ville tilbakeskjøtes. Dette trekker også i retning av at det dreier seg om egenkapitalinnskudd.
                  Fylling- og Lefdal-dommene kan dermed ses som en bekreftelse av at grad av risiko/tapsabsorberende
                  evne på et innskudd kan være et sentralt moment.

         

      

      2.2.3.5	E Investeringsrisiko
      

      
         
            Ovenfor konkluderes det med at prioritet vil være et sentralt moment når det skal
                  avklares om et innskudd ligner mest på egen- eller fremmedkapital. Prioritet har betydning
                  for investorens risiko, dermed bør ikke risiko være et selvstendig moment. Vektlegges
                  risiko i tillegg til prioritet, vil det som i realiteten er ett og samme moment, til
                  en viss grad vektlegges to ganger. Det ville også lettere forekomme egenkapital i
                  bransjer med høy risiko, noe som neppe er riktig. Hadde risiko fått betydning utover
                  prioritet, ville klassifisering kunne endre seg ved konjunktursvingninger. At risiko
                  knyttet til en investering ikke skal vektlegges nevneverdig, har også støtte i Rt.
                  2010 s. 791 «Telecomputing».[34] I saken var det gitt lån langt ut over debitors lånekapasitet. At risikoen var svært
                  høy, fikk ikke betydning. Konklusjonen må derfor være at risiko ikke skal vektlegges
                  i tillegg til prioritet.[35]

            Høyesteretts uttalelser om risiko i «Telecomputing» er ikke krystallklare, og kan
                  virke noe selvmotsigende. Staten anførte imidlertid at manglende sikkerhet for tilbakebetaling
                  talte for at det dreide seg om egenkapital. Anførselen ble eksplisitt avvist av Høyesterett.
                  Se også Zimmer, som påpeker at Høyesteretts uttalelser om risiko er selvmotsigende
                  om de tas på ordet.[36] En annen sak er at risiko kan være et bevismoment. At det er lite sannsynlig at et
                  krav blir tilbakebetalt, kan tyde på at partene har ment at tilbakebetalingsplikten
                  ikke er reell.

         

      

      2.2.3.6	F Arten av tilbakebetalingskrav

      
         
            Arten av tilbakebetalingskrav bør også kunne få betydning. Desto mer likvid et innskudd
                  er, desto mer taler dette for at det dreier seg om gjeld. Lav likviditet trekker i
                  retning av egenkapital. Momentet har nær sammenheng med grad av tilbakebetalingsplikt/tapsabsorberende
                  evne. I «Preferansekapital» forelå det ikke ordinær tilbakebetalingsplikt. Staten
                  kunne velge å konvertere innskudd til aksjer som så måtte selges. Det ble vektlagt
                  at tilbakebetalingsplikten ikke var ubetinget, og at denne dermed var underlagt likviditetsbegrensninger.

            Særregler om forfall kan trekke i retning av at det foreligger egenkapital. I Rt.
                  1926 s. 519 «Kristiania Hypothek- og Realkreditbank» var deler av aksjekapitalen konvertert
                  til gjeld. Bare banken/debitor kunne kreve å innløse kravet. Kreditor kunne ikke kreve
                  tilbakebetaling. På tross av at tilbakebetalingsplikten var usikker, det var simpelthen
                  usikkert om banken ville kreve å tilbakebetale, forelå det en tilbakebetalingsplikt.
                  Høyesterett konkluderte med at det dreide seg om gjeld, ikke egenkapital.

         

      

      2.2.3.7	G Investors styringsrett/kontroll

      
         
            Kontroll over selskapet knyttes vanligvis til egen-, ikke fremmedkapital.[37] Det er likevel ikke helt avklart hvorvidt kontroll er et vurderingsmoment etter gjeldende
                  rett.[38] I Rt. 2001 s. 851 «Preferansekapital» hadde investorene noe, men begrenset innflytelse.
                  Investorene skulle varsles om vesentlige endringer i eierforholdet og emisjoner, og
                  en representant for fondet skulle ha adgang til generalforsamling og representantskapsmøte
                  som observatør. Investorene hadde altså relativt begrenset innflytelse. Høyesterett
                  fremhevet:

         

      

      
         
            «Staten har anført at også en kreditor vil betinge seg kontroll ved risikoutsatte
                  plasseringer, noe jeg er enig i. Jeg kan således ikke se at slike bestemmelser kan
                  tillegges vekt i den ene eller annen retning ved en vurdering av avtalene»

         

      

      
         
            Uttalelsen tyder på at kontroll ikke skal tillegges vekt. Sett i lys av at Høyesterett
                  tidligere i dommen anga vurderingstemaet som et spørsmål om hvorvidt et kapitalinnskudd
                  ligner mest på egen- eller fremmedkapital, antas det at uttalelsen ikke innebærer
                  annet enn at kontrollmomentet ikke fikk betydning i den konkrete saken. Hensikten
                  med uttalelsen er sannsynligvis altså bare å fremheve at kontrollmomentet ikke gav
                  særlig veiledning i den konkrete saken. Konklusjonen må derfor være at gjeldende rett
                  er uklar, men at investors kontroll over selskapet sannsynligvis er et vurderingsmoment.

            Det er ikke nødvendigvis slik at verdien på ordinære egenkapitalinnskudd er symmetrisk
                  med innflytelse. Egenkapitalinnskudd kan skjevdeles, slik at innflytelsen investoren
                  får er lavere eller høyere enn det verdien på innskuddet tilsier, typisk ved at store
                  deler føres mot overkursfond, eller ved B-aksjer, som gir begrenset innflytelse. Manglende
                  symmetri mellom hybridkapitalens virkelige verdi og innflytelse kan derfor neppe få
                  avgjørende betydning.

            Både faktisk og formell innflytelse bør nærmest være selvstendige eller parallelle
                  moment. Mange aksjonærer har mye formell innflytelse som brukes lite, det vil si at
                  aksjonæren er passiv. Det er altså forskjell på å ha mulighet til å bruke innflytelse,
                  og det at innflytelsen faktisk brukes. Også innflytelse som ikke er brukt, bør altså
                  vektlegges.

         

      

      2.2.3.8	H Vilkårene for avkastning

      
         
            Det følger av rettspraksis at vilkårene for avkastning kan få betydning.[39] Dahlberg påpeker at rente særpreges av at denne er forutsigbar. Kapitalgevinster
                  (herunder utbytte) er derimot ikke forutsigbare.[40] I samme retning påpeker Helminen at fast avkastning er karakteristisk for gjeld.[41] Egenkapitalinnskudds verdi særpreges av å være knyttet opp mot selskapets verdi.
                  Bestemmelser om at avkastning på innskuddet knyttes opp mot drift og lignende, taler
                  for at det dreier seg om egenkapital. I Rt. 2001 s. 851 «Preferansekapital» vektla
                  Høyesterett at det ikke skulle betales en fast rente, men en avkastning som skulle
                  tilsvare utbyttet på bankens ordinære aksjekapital. Denne typen avkastning forsterker
                  likheten med egenkapital. Hvor stor vekt momentet skal tillegges, må etter min oppfatning
                  vurderes konkret, ettersom også avkastning på egenkapital kan være forhåndsbestemt.
                  Selv om det neppe er vanlig, er det ingenting i veien for at det det avtales en fast
                  avkastning på egenkapital på forhånd.[42] Selskapsrettslig kan man imidlertid ikke utbetale mer i utbytte enn det som er tillatt
                  etter reglene om fri egenkapital etter asl. § 8-1. Det er på den andre side ikke noe
                  i veien for at lån er rentefrie. At rentefriheten kan være et resultat av interessefellesskap
                  som rammes av sktl. § 13-1, er en annen sak. Rente kan også knyttes opp mot selskapets
                  overskudd. Konklusjonen må likevel være at forhåndsbestemt avkastning særpreger fremmedkapital,
                  og derfor taler for slik klassifisering.

            Muligheten til å avtale denne type avkastning ville uansett fulgt av avtalefriheten,
                  men fremgår direkte av asl. § 11-14:

         

      

      
         
            «Opptak av lån med rente som helt eller delvis avhenger av det utbyttet som utdeles
                  til aksjeeierne eller av selskapets resultat, må besluttes av generalforsamlingen
                  eller av styret etter fullmakt fra generalforsamlingen.»

         

      

      
         
            I hvilken grad avkastning er knyttet opp mot drift, overskudd mv., kan ses på som
                  et spørsmål om hvor stor risiko en investor vil påta seg. Knytter man avkastning mot
                  drift ol., tar investoren vanligvis større risiko, men har samtidig normalt høyere
                  forventet avkastning.

            Hvem som fastsetter avkastningen, kan være et moment. Mens renter vanligvis fastsettes ved forhandlinger mellom investor og selskapets ledelse
                  eller styre, særpreges egenkapital av at avkastning på denne fastsettes av generalforsamlingen.[43] Det er imidlertid ikke noe i veien for man i avtale fastsetter at avkastning på gjeld
                  skal fastsettes av generalforsamling, og momentets betydning bør ikke overvurderes.

         

      

      2.2.3.9	I Konverteringsrett
      

      
         
            Vanligst er det at gjeld kan konverteres til egenkapital, men det forekommer også
                  at egenkapital konverteres til gjeld. Normalt er det investoren som har konverteringsrett,
                  men unntaksvis kan også selskapet kreve konvertering. Utgangspunktet etter «Preferansekapital»
                  ser ut til å være at konverteringsrett normalt sett ikke bør tillegges vekt. Se imidlertid
                  drøftelse hos Matre.[44] I Rt. 2002 «Preferansekapital» fremhevet Høyesterett på side 866:

         

      

      
         
            «Staten hevder at konverteringsbestemmelsen ikke fratar avtalene karakter av låneavtaler,
                  og har vist til at konvertible obligasjoner, som anses som lån, også gir en rett til
                  å kreve utstedt aksjer mot innskuddet, jf. aksjeloven 1976 § 5-1. Frem til konverteringen
                  foreligger det imidlertid ved slike obligasjoner, slik jeg ser det, et ordinært gjeldsforhold».

         

      

      2.2.3.10	J Selskapets kapitalbehov

      
         
            Etter min oppfatning bør ikke selskapets kapitalbehov tillegges særlig vekt. Også selskap med dårlig økonomi kan refinansieres
                  ved lån, det er vanskelig å se at momentet bør ha nevneverdig betydning. Løsningen
                  harmonerer med Rt. 2010 s. 790 «Telecomputing» hvor det ikke fikk betydning at det
                  var stort kapitalbehov. I Utv. 1997 s. 896 FIN ser man ut til å mene at selskapets
                  kapitalbehov kan være av betydning. Uttalelsen er uklar, men det sies at egenkapitalbehov
                  er et indisium på at et innskudd er egenkapital. Det er vanskelig å se at det er riktig.
                  Det er ikke uvanlig at selskap med stort kapitalbehov lånefinansieres.

         

      

      2.2.3.11	K Formell rubrisering

      
         
            Formaliteter endrer normalt ikke et kapitalinnskudds reelle innhold og bør derfor
                  ikke i seg selv få betydning.[45] En annen sak er at rubrisering, betegnelser og lignende kan få indirekte betydning
                  som bevismoment, ettersom dette kan si noe om hvordan partene har sett på det privatrettslige
                  innholdet av et rettsforhold.[46]

         

      

      2.2.3.12	L Rettslig grunnlag

      
         
            Helminen påpeker at den grunnleggende forskjellen på egen- og fremmedkapital er det
                  rettslige grunnlaget som disse hviler på.[47] Mens egenkapital reguleres av selskapsrettslige regler, hviler gjeld på en avtale
                  mellom selskap og kreditor. I norsk rett vil også egenkapital langt på vei kunne reguleres
                  og baseres på avtale mellom investor og selskap. Etter norsk rett kan derfor det rettslige
                  grunnlaget som et innskudd hviler på neppe tillegges særlig vekt.

         

      

      2.3	Oppsummering

      
         
            Klassifiseringen av hybridkapital vil altså måtte baseres på en ganske skjønnsmessig
                  vurdering av hva den ligner mest på. Dette gir stor fleksibilitet og mulighet for
                  å «skreddersy» investeringer. Løsningen er fornuftig ettersom reglene er tilpasset
                  næringslivet. Det motsatte, hvor næringslivet må tilpasse seg reglene, er som regel
                  en mindre heldig løsning.

            Selv om det oppstår vanskelige grensetilfeller, må man ikke miste av syne at et innskudd
                  i de fleste tilfeller har klare likhetstrekk med det ene eller det andre. Tydeligst
                  er dette i tilfeller hvor det foreligger en alminnelig tilbakebetalingsplikt. Her
                  er det klart nok at det dreier seg om gjeld. Vanligvis er derfor klassifiseringen
                  ganske enkel.

